钦定古今图书集成/明伦汇编/官常典/第114卷 > 杜佑通典 > 《微子庙碑记》唐·贾至
## 钦定古今图书集成/明伦汇编/官常典/第114卷 > 杜佑通典 > 《微子庙碑记》唐·贾至

“昔高宗既殁，殷始错命，政有《斁伦》败纪，事有梗神虐
天，迄于独夫，稔恶不悛，武庚不靖，茅土再血，元鸟之
祀，宜其忽诸。”噫汤德未衰，故微子复兴于宋矣。微子
讳启，实帝乙元子。帝乙懵立贤之故，而神器不集于
君。君肃恭神人，恪慎克孝，才兼八元之伟，德首《三仁》
之列。始在择嗣，箕子赞焉。尹兹东夏，周公嘉焉。殁而
不朽，仲尼称焉。睹其进思尽忠，则忤主以竭谏；退将
保祀，则全身以逃难。去就生死之涂，沈吟出处之域，
有以见圣达之情也。若乃受为不道，暴殄天物，剖谏
辅之心，解忠良之骨，亿兆坠于涂炭，宗祧困于臲卼。
而君崎岖险阻，避迹藏时，免身龙战之郊，解缚鹰扬
之帅，率能收复旧物，统承先祀，七百“馀年，歆我神祗”，
非明德至仁，其孰能与于此？於戏！国之兴亡，不独天
命。向使帝乙舍受而立启，前箕子而后少师，则文王
未可专征于诸侯，武王未可誓师于牧野。虽周公之
圣，不过子产之相矣；太公之贤，不过穰苴之法矣。太
王立季历而昌，帝乙舍微子而亡，其成败所系，不甚
昭彰乎？皇帝三十有一载，予作吏于宋，思其先圣遗
事，求于故老舆人，则得君之祠庙存焉。盛衰纷纶，年
祀超忽，乔木老矣，灵仪俨然，檀栾墍茨者月继，𬞟蘩
牲帛者日接。何百代之后而仁风独扬乎？留连庙庭，
乃作颂曰：“天革元命，皇符在木。元天降灾，上惨下黩。
人怨神怒，川崩鬼哭。赫赫周邦，如临深谷。逖矣微子，
逢时颠沛。居亡念存，处否求泰。谏以明节，仁而远害。
《作诰》父师，全身而退。龙战于野，鸟焚其巢。桓桓周王，
奄有商郊。面缚就执，牵羊投庖。祀商修器，启宋分茅。
嗟尔宋人，来苏是仰。穆如雨润，霭若春养。以戴以翼，
是宗是长。茫茫旧封，千载馀响。我来祠庙，永挹遗芳。
荒阶蔓草，古木垂云。惆怅怀贤，徘徊日曛。”鑴，石纪德
用流斯文。